钦定古今图书集成/历象汇编/乾象典/第076卷 > 《观象玩占》 > 《赋得虹藏不见》徐敞
## 钦定古今图书集成/历象汇编/乾象典/第076卷 > 《观象玩占》 > 《赋得虹藏不见》徐敞

《迎冬小雪至》，应节晚虹藏。“玉气徒成象，星精不散光。
美人初比色，飞鸟罢呈祥。石涧收晴影，天津失彩梁。
霏霏空暮雨，杳杳映残阳。舒卷随时令，因知圣历长

楚屈原《离骚》：“飘风屯其相离兮，帅云霓而来御。”〈又〉扬
云霓之晻霭兮，

天问白蜺婴，茀胡为此堂。

《远游》“建雄虹之采旄兮，五色杂而炫燿。”

《九辨》“骖白蜺之习习兮，历群灵之丰丰。”

庄忌《哀时命》：“虹霓纷其朝霞兮，夕淫淫而淋雨。”
汉司马相如《上林赋》：“宛虹拖于楯轩。”

东方朔《七谏》：“借浮云以送予兮，载雌霓以为旌。”
《西都赋》：“轶云雨于太半，虹霓回带于棼楣。”

晋傅元《阳春赋》，“文虹竟天。”

左思《吴都赋》：“寒暑隔阂于邃宇，虹霓回带于云馆。”
梁昭明太子十二月启“虹入汉而藏形。”

北周王褒《九怀》：“乘虹，骖蜺兮载云变化。”

宋袁淑《秋晴赋》“霆收耀虹戢文。”

《魏文帝诗》：“彩虹垂天。”

晋张协诗：“采虹缨高云。”

梁简文帝诗。“晴天歇晚虹。”〈又〉春雨暮成虹。〈又〉偃蹇暮
山虹。

《江淹诗》：“雄虹冠尖峰。”

王筠诗：“丹霞映白日，细雨带轻虹。”

《虞骞诗》。“雰虹照涟漪。”

《唐·李百药诗》：“轻虹逐望斜。”

宋之问诗：“丹壑饮晴霓。”〈又〉秋虹映晚日。

《李峤诗》：“弋林开曙景，钓渚发晴霓。”

《杜审言》诗。“日气抱残虹。”

《苏颋诗》。“片阴时作雨。微照已生霓。”

《孟浩然》诗：“海虹晴始见。”

李白诗：“安得五彩虹，架天作长桥。”

杜甫诗：“川蜺饮练光。”〈又〉纤纤云表霓。

钱起诗：“藏虹辞晚雨。”

孟郊诗：“有物饮碧水，高林挂青霓。”

李贺诗：“青霓叩额呼宫神。”

施肩吾诗：“落日风回卷碧霓。”

《杜牧诗》：“断霓天帔垂。”

《李商隐诗》：“虹收青嶂雨。”

《司空图诗》：“川明虹照雨。”

《曹松》诗：“一道晴霓杂落晖。”

祝元膺《梦仙谣》，“䗖𬟽晴为碧落梯。”

宋陆游诗：“断虹低饮涧。”

元黄庚诗。“一曲彩虹横界断。南山雷雨北山晴。”
杨师道诗。“碧岭横春虹。”

《拾遗记》：“春皇者，庖羲之别号。所都之国有华胥之洲，
神母游其上，有青虹绕神母，久而方灭，即觉有娠，历
十二年而生庖羲。”

《竹书纪年》：“帝舜有虞氏，母曰握登，见大虹，意感而生
舜于姚墟。”

《蜀录》：李雄字仲隽，特第三子。母罗氏梦双虹目门升
天，一虹中断，既而生荡。后罗氏汲水，忽然如寐，梦大
蛇绕其身，遂有孕，十四月而生雄常言：“二子若有先
亡在者，必大贵。”

《异苑》：“长沙王道怜子义庆，在广陵卧疾，食次，忽有白
虹入室，就饮其粥。义庆掷器于阶，遂作风雨，声振于
庭户，良久不见。”

《南部新书》：“永贞二年三月，有彩虹入润州大将军张
子良宅。初入浆瓮，饮水尽，复入井饮之。”后子良拜金
吾，寻历方镇。

《祥验集》：“韦皋镇蜀，与宾客饮，忽虹霓自空而下，垂首
于筵，吸其食。饮且尽，首似驴，霏然若晴霞状，久而方
去。旬馀，就拜中书令。”

《鉴戒录》：侯弘实，蒲坂人。年方十三四，尝寐于檐下，天
将大雨，有虹自河饮水，俄贯于弘实之口，其母见不
敢惊焉。良久，虹自天没于弘实之口，不复出。及觉，母
问有梦否？对曰：“适梦入河饮水，饱足而归。”母默喜其
必贵。后数月，有蜀僧诣门相之，谓其母曰：“此霓龙也，
但离去乡井，近江海，宦者方有显荣。”弘实后为将，领
二府、二镇，皆近大江。

《增韵》：范忠文公镇试学士院，诗用“彩蜺”字，学士以沈
约《郊居赋》“雌霓连婘”读“霓”为入声，谓“镇”为失韵。司马
文正公光曰：“约但取声律便美，非义不可读为平声
也。”当时学者，皆为愤郁。

《梦溪笔谈》：“世传虹能入溪涧饮水，信然。”熙宁中，予使
契丹，至其极北黑水境永安山下卓帐。是时新雨霁，
见虹下帐前涧中。予与同职扣涧观之，虹两头皆垂
涧中。使人过涧，隔虹对立，相去数丈，中间如隔绡縠。
自西望东，则见立涧之东，西望则为日所铄，都无所
睹。久之，稍稍正东，逾山而去。次日行一程，又复见之《癸辛杂识》：“丁未岁先君为柯山倅，厅后屏星，堂前有
井，夏月雨后，虹见于井中，五色俱备，如一匹彩，轻明
绚烂，经一时乃消，后亦无他。”

《碧里杂存》：彭友信者，攸人也，岁贡至京。一日圣祖微
行，途中相值，忽见虹霓，圣祖口占二句云：“谁把青红
线两条，和云和雨系天腰。”友信应声曰：“玉皇昨夜銮
轝出，万里长空驾彩桥。”上异之，相约明日会于竹桥
同早朝。明日，彭果往，候久不至，遂失朝。已而宣入，喜
曰：“有学有行君子也。”以为北平布政使。

《见闻录》：刘公讳纲，字文纪。行野中，值横石为虹，马惊
不度。公谛视之，乃“《狄梁公碑》，范文正公所撰者也。即
起竖之，为建祠焉。”

《茅亭客话》：淳化壬辰岁夏六月虹见，时饷大雨。愚友
人李颢元云：“虹蜺者，阴阳之精也。虹，雄也；蜺，雌也，有
青赤之色。尝依阴云而昼，是大阴亦不见。日落西，虹
乃东见，见必有双，鲜者雄，色淡者雌也。入人家饮水，
或福或凶。”有陈季和者云：“昔韦中令镇蜀之日，与宾
客宴于西亭，或暴风雨作，俄有虹蜺自空而下，直入”
于亭，垂首于筵中，吸其食馔且尽焉。其虹蜺首似驴，
身若晴霞状。公惧且恶之，曰：“虹蜺者，阴阳不和之气，
妖沴之兆也。”遂罢宴。座中一客曰：“公何忧乎？真祥兆
也。夫虹蜺者，天使也，降于邪则为戾，降于正则为祥，
理则昭然，公正人也，是宜为祥，敢为先贺。”旬馀，就拜
中书令。孟氏初，徐光溥宅虹蜺入井饮水，其母曰：“王
蜀时，有虹入吾家井中，王先主取某家女为妃。今又
入吾家，必有女为妃后，男为将相，此先兆矣。”未浃旬，
选其女入宫，后从蜀主归阙，即惠妃也。休复母氏常
说：眉州眉山县桂枝乡程氏，某之祖裔焉。伯父在伪
蜀韩保贞幕，任本州眉山县令，丁母忧归村野服将
阕，时当夏杪天，或阴翳见家庭，皆如晚霞晃耀，红碧
霭然。时饷开霁，瓮釜之中，井泉之内，水皆涸尽。时饷
大雨，霶霈而已。未几，韩侍中授秦州节制，伯父署节
度推官，将知虹蜺者多为祥矣。

《长洲县志》：“隆庆四年六月，虹下于乌鹊桥丁氏门外，
若映薄绡。”

《霏雪录》：“越中有道士陆国宾者，晓乘舟出，见白虹跨
水甚近。及至其所，见虾蟆如箬笠大，白气从口出，即
跳入水，虹亦不见。”

《文子道原》篇：“虹蜺不见，含德之所致也。”

《列子天瑞篇》：“虹，蜺也，积气之存乎天者也。”

《尸子》：“虹霓为析翳。”

《淮南子天文训》：“虹霓者，天之忌也。”

《大戴礼：哀公问》：“圣人配乎天地，参乎日月，杂于云霓。”
京房《易传》：“蜺旁气也，其占曰：‘妻乘夫则见，阴胜阳之
表也。四时有之，唯虹见藏有时’。”

白虎通天：弓，虹也，又谓之帝弓。明者为虹，暗者为霓。
《拾遗记》：“虹草，枝长一丈，叶如车轮，根大如毂，花似朝
虹之色。”

元真子“《涛之灵篇》，雨色映日而为虹。”〈又〉背日喷乎水，
成虹蜺之状，而不可直者，齐乎影也。

《唐国史补》：南海人言：海风四面而至，名曰飓风。飓风
将至，则多虹蜺，名曰飓母。然三五十年始一见。
《酉阳杂俎》仙药月醴虹丹。〈又〉“黑狄咽虹，丹而投水。”
李嗣贞《书品伯英章草》。似春虹饮涧。

《谭子化书》：“饮水雨，日所以化虹霓也。”

《清异录》：“世宗时，水部韩彦卿使高丽，卿有一书曰《博
学记》，偷抄之，得三百馀事。今抄天部七事，一气母虹
也。”

《笔谈》：“虹尝下涧饮，两头皆垂涧中。”

《鸡林类事方言》：“虹曰陆桥。”

《毛诗名物解》：雄曰虹，雌曰霓。旧说虹常双见，鲜盛者
雄，其暗者雌也。一曰赤白色谓之虹，青白色谓之霓，
故虹字从红省。而《说文解》霓以为屈虹，青赤色，或白
色，阴气也，今俗谓虹也。一名蝃𬟽。《尔雅》曰：“蝃𬟽谓之
雩。”䗖𬟽，虹也。蜺为挈贰，贰盖言二。《淮南子》曰：“天二气
则成虹”是也。虹，淫气也，故又借为实虹。小子之虹，虹
溃也。《诗》言：“蝃𬟽在东，莫之敢指。”说者以为夫妇过礼，
则虹气盛应之，莫之敢指。《文子》曰：至治之世，虹蜺不
见，则夫妇过礼，虹气为盛。理或然也。盖地气还矣，天
气不复，于是成虹。虹，天之淫气也。夫水气之在天为
虹，又天之淫气耳，尚且恶之如此，而况于人乎？所以
痛此奔也。故曰：“䗖𬟽，止奔也。”《传》曰：“里名胜母，曾子不
入，邑号朝歌。”墨子回车有是哉！其上章曰：“朝𬯀于西崇朝其雨。”言朝气之外，自西则非雨云矣。虽幸而雨，
亦莫能久也。“崇朝其雨”，言其雨崇朝而已。《尔雅》曰：“暴
雨谓之涷。”盖言西云而东雨，则莫之能久也。《造化权
舆》曰：〈原缺四字〉而东者为雨，盖风至自东，则云从之矣。《说》
曰：“东云西雨。”又云：“东云谓之上云，西云谓之下云，上
云盖雨之云也。”故《易》曰：“密云不雨，尚往也。”又曰：“密云
不雨，已上也。”以今考之，虹在东，常隔雨而朝之外于
自西，则鲜或雨矣，虽雨亦莫能久也。故《诗》以此戒人
之奔。升云言朝，则以况淫奔之始；䗖𬟽言晚，则以况
其终。终则言不复雨矣。雨者，和之象也。先儒以为云
漏日，日照雨滴则虹生。今以水歕日，自侧视之，则晕
为虹蜺。然则虹虽天地淫气，不晕于日不成也。故今
雨气成虹，朝阳射之则在西，夕阳射之则在东。《月令》：
季春日虹始见。蔡邕以为虹常依阴云而昼见，于日
冲无云不见，太阴亦不见，常以日西见东方，故曰“蝃。”
“𬟽在东。”《𬟽》之文从东，以此故也。蜺则常依蒙浊见于
日旁，白而直者曰“白虹。”凡见日旁者，四时常有之，惟
雄虹起于是日，至孟冬乃藏。

《物类相感志》：蝃𬟽，虹也。雌名霓，天气之盛所结。然有
雌雄见形，入江河间饮，头若驴。按《诗传》：“夫妇过礼虹
气盛。”今虹出必二条，出即雨止。

《丹铅总录》：余尝登眺山寺，见雨霁虹蜺，下饮涧水，明
若刻画，近如咫尺，日射其傍如盼睐，得句云：“渴虹下
饮玉池水，斜日横分苍岭霞。”自谓切景。张愈光云：“斜
字犹未称渴字。”后一年偶阅《庄子》“日方中方睨”，衍义
云：“日斜如人睨目。”遂改作“睨日”，对“渴虹”字始称。愈光
曰：“渴虹睨日，古今奇句也。”

谚云：“日出雨落，公姥相扑。”谓阴阳不和也。蔡邕曰：“阴
阳不和则气为虹。”虹见有青赤之色，常依阴云而昼
见，于日冲，无云不见，大阴亦不见，辄与日相互。朝阳
射之则在西，夕阳射之则在东。谚云：“东鲎日头西鲎
雨。”信然。大率与霞相映，朝霞不出巿，暮霞走千里是
也。《庄子》曰：“阳炙阴成虹。”《礼疏》云：“日照雨滴则虹生。”盖
云心漏日，日脚射云，则虹特明耀异常，或能吸水，或
能吸酒。人家有此，或为妖，或为祥。《朱子》云：“既能吸水，
亦必有形质。《诗》谓之蝃𬟽，其字从虫。俗谓之鲎，其字
从鱼。俗又谓之旱龙，依其形质而名之也。”

《御龙子集》：蝃𬟽，日气之射云雨也。云薄而雨微，故日
气射之而形见。阳性善暍，故所著处噏水而噏酒，
日射阳燧而火生，太阳之精气至烈也。以射云际，而
何阴雨之不涸？语曰：“虹能止雨。”信矣。

《帝京景物略》：“见霓曰杠戒莫指”，谓生指头疮，曰恶指
也。

俗呼《小录虹》。谓之“吼。”

《日知录》：虹可称雌雄。《诗疏》：“虹双出，色鲜盛者为雄，雄
曰虹；暗者为雌，雌曰蜺”是也。

“朝𬯀于西，崇朝其雨。”朱子引《周礼十煇注》，以𬯀为虹
是也。谓不终朝而雨止则未然。谚曰：“东虹晴，西虹雨。”
盖虹蜺杂乱之交，无论雨晴，而皆非天地之正气。楚
襄王登云梦之台，望高唐之观，所谓朝云者也。

《山海经·海外东经》在君子国北，各有两首。
《搜神记》：“孔子修《春秋》，制《孝经》，既成，斋戒向北辰，告备
于天。忽有一虹自天而下，化为黄玉，长三尺，上有刻
文，孔子跪而受之。”

《东瓯后记》：“故越王无诸旧宫，上有大杉树，空中可坐
十馀人。越人夏世隆高尚不仕，常之故宫，因雨霁欲
暮，断虹饮于宫池，渐渐缩小，化为男子，著黄赤紫之
间，衣而入树，良久不出。世隆怪异，乃召邻之年少十
数人往视之，见男子为大赤蛇盘绕，众惧不敢逼，而
少年遥掷瓦砾，闻树中有声极异，如妇人之哭。须臾”
云雾不相见，又闻隐隐如远雷之响。俄有一彩龙与
赤鹄飞去。及晓，世隆往观，见树中紫蛇皮及五色蛟
皮，欲取以归。有火生树中，树焚荡尽。吴景帝永安三
年七月也。

《搜神记》：“崔文子者，泰山人也，学仙于王子乔。子乔化
为白蜺而持药与文子。文子惊怪，引戈击蜺，中之，因
堕其药。俯而视之，王子乔之尸也。置之室中，覆以敝
筐，须臾化为大鸟，开而视之，翻然飞去。”

《搜神后记》：“庐陵巴丘人陈济者，作州吏，其妇秦独在
家，常有一丈夫，长丈馀，仪容端正，著绛碧袍，采色炫
燿，来从之。后常相期于一山涧间，至于寝处，不觉有
人道相感接，如是数年。比邻人观其所至，辄有虹见。
秦至水侧，丈夫以金瓶引水共饮，后遂有身，生而如
人，多肉。济假还，秦惧见之，乃纳儿著瓮中。此丈夫以”
金瓶与之，令覆儿，云：“儿小未可得，将去，不须作衣，我
自衣之。”即与绛囊以裹之，令可时出与乳。于是风雨暝晦，邻人见虹下其庭，化为丈夫。复少时将儿去，亦
风雨暝晦，人见二虹出其家，数年而来省母。后秦适
田，见二虹于涧，畏之。须臾见丈夫云：“是我，无所畏也。”
从此乃绝。

《异苑》古语有之曰：古者有夫妻荒年菜食而死，俱化
成青绛，故俗呼美人虹。郭云：“虹为雩，俗呼为美人。”
晋义熙初，晋陵薛愿有虹饮其釜澳，须臾噏响便竭。
愿辇酒灌之，随投随涸，便吐金满釜。于是灾弊日祛，
而丰富岁臻。

太原温湛婢，见一妪向婢流涕，无孔窍。婢骇怖告湛，
湛遂抽刀逐之，化成一物，如紫虹形，宛然长舒，上没
霄汉。

《穷怪录》：后魏明帝正光二年夏六月，首阳山中有晚
虹下饮于溪泉。有樵人阳万于岭下见之，良久化为
女子，年十六七，异之，问不言，乃告浦津戍将宇文显
取之以闻。明帝召入宫，幸未央宫视之，见其容貌姝
美，问云：“我天女也，暂降人间。”帝欲逼幸，而色甚难，复
令左右拥抱，声如钟磬，化为虹而上天。

《尚书故实》：“绛州谢真人于紫极宫置斋，金母下降，郡
郭处处有虹霓云气之状，乃至白昼轻举，万目睹焉。